„Nem a siker a kulcs a boldogsághoz. A boldogság a kulcs a sikerhez.

Ha szereted azt, amit csinálsz, sikeres leszel.”

Albert Schweitzer

Május, mondhatni az év legszebb és legkülönlegesebb hónapja. Két jeles napot is ünneplünk, május első vasárnapján, anyák napján mondunk köszönetet édesanyájaink, nagymamáink, dédmamáink, keresztanyáink számára, a törődésükért, a gondoskodásukért, és az utolsó vasárnapon, gyereknap alkalmából a legkisebbeknek, a gyerekeknek kedveskedünk. Nem véletlen, hogy a hónap alkotója sorozatban, májusban egy olyan alkotó mutatkozik be, aki egy rendkívüli édesanya és a két mosolygós, boldog gyermeke olyan körülmények között nő fel, akik számára szinte nap, gyereknap.

A vidám, szép jelesnapok mellett május a nyár előszele, melegebbek és hosszabbak a nappalok és téli álmából igazán ekkor ébred fel a természet, kizöldülnek a növények, a tavaszi virágok csodálatos illata belengi a kerteket, a parkokat, a körülöttünk lévő tájat. A Gyöngyház előtérét májusban, a hónap alkotója által készített, fűszeres, gyógynövényes házi szappanok illata járja át.

Alkotásai által, Brosius Szomor Dóra mutatkozik be önöknek, bár Dóri és férje, Boris, Soltvadkerten szinte mindenki számára ismert, sőt mára már országos hírnevet is szereztek maguknak, főként életük legnagyobb alkotása által, ami a város szélében található Vad-kert nevet viselő vadaskert, gyermekeik, Hunter és Eden Rose a közösségi médiában fellelhető videóik által pedig már mindenki szívébe belopta magát és az oldal követői izgatottan várják hétről hétre, hogy a két vidám kis apróság, milyen csínnyel drukkol elő.

Dóri édesanya, feleség, háziasszony, gazdálkodó és jelenleg főiskolás hallgató is. Sok ember számára már egy is sok, mind abból, amit egyszerre csinál, ő viszont valamilyen szupererővel felvértezve, minden tevékenységében kiválóan helyt áll. Segítségére van az egész család, legfőbb támasza férje, Boris, akivel nagyon egy húron pendülnek, de anyukája, Márta és a testvérei is szinte mindennapjaik részesei. Dóri kisgyermekként azon a farmon élt szüleivel és testvéreivel, Mártával és Vilmossal, ahol felnőttként otthont teremtettek a családjuk számára és ez az otthon egyben a megélhetésüket is biztosító gazdaság helye is.

A gyermekkorát csodálatosnak gondolja. Testvéreivel, unokatestvéreivel egész nap élvezték a tanyasi élet általi szabadságot, a digitális világtól mentes, felhőtlen „élménybirodalmat”. A környéken mindent felfedeztek, mindig kitalálták, hogy mivel játszanak, gyíkásztak, a tanya melletti csatornában horgásztak és piócákat keresgéltek, játékokat készítettek maguknak, néha nyomoztak, olykor kincsek után kutattak, vagy éppen állat temetőt készítettek, ha kedvük támadt, akkor a disznókat terelgették. Unatkozni sosem volt idejük, barátaik is szívesen jártak hozzájuk. Szabad, boldog, gondtalan gyermekkor volt, ami által megtanulta az állatok gondozásának szeretetét is, hisz szarvasok, baromfik és disznók mindig voltak a családi birtokon. Amikor beköltöztek a városba, már felső tagozatos diák volt, a helyi általános iskolában, de a farm továbbra is a család tulajdonában maradt, és jelentős szerepet töltött be továbbra is az életükbe. Akkoriban az állattartás mellett virág termesztéssel foglalkoztak a szülei, a termelés pedig a farmon zajlott. A fóliában a gyerekeknek is akadt bőven tenni való, így szabadidejük nagy részét kamaszként is a tanyán töltötték.

Dóri érettségi után újságíróként végzett, majd mielőtt elkezdte volna főiskolai tanulmányait művelődésszervezőként, úgy döntött, hogy fél évre kiutazik Angliába, hogy angol nyelv tudását igazi nyelvi környezetben tudja fejleszteni. A családja elég szeptikusan állt ehhez az elhatározáshoz, nem beszélték le róla, de úgy gondolták, hogy egy hetet se fog kibírni, távol a családtól, teljesen magára utalva. Ezért mindenképpen be akarta bizonyítani, hogy tévedtek, annak ellenére, hogy részben igazuk volt, hisz legszívesebben már az induláskor visszafordult volna, de az elhatározás, hogy bebizonyítja mindenkinek, hogy boldogulni fog, felbátorította. Kitartott annak ellenére, hogy már az érkezése utáni napok sem voltak gördülékenyek. Szerencsére nővére angliai ismerősei által gyorsan barátokra lelt, akik átsegítették a kezdeti nehézségeken. Néhány hét után, nemcsak, hogy jobban érezte magát a távoli országban, de megismerkedett Borissal is, aki által a szerelmét, igaz társát is megtalálata. Együtt még 4 évet töltöttek el Angliában, majd édesapája hirtelen halálakor hazajöttek. Dóri ott érzi magát otthon, ahol a családja közel van, így nem is volt kérdés számára, hogy itthon marad. Szerencsére Boris úgy döntött, hogy mellette marad, így együtt alakították jövőjüket itt Soltvadkerten. Akkoriban a farmon már nem működött a kertészkedés, de a termeléshez minden adott volt, így rövid ideig tuja neveléssel foglalkoztak, de gyorsan rájöttek, hogy ez nem az ő világuk és inkább az állattartás mellett döntöttek. Dóri beadott egy fiatal gazdáknak kiírt pályázatot, ami pozitív elbírálásban részesült. Ez által fejlődni tudtak, a sok kihasználatlanul álló épületet betelepítették állatokkal és a gazdálkodás sikeresen beindult. Az akkoriban kissé leamortizálódott lakóépület sem tántorította el őket attól, hogy a családi birtokból építsenek maguknak otthont, ahol a gyermekeiket nevelhetik. Minden szépen lassan kialakult, felújították az épületet is és fejlesztették továbbra is a gazdálkodást. Dóri ötlete által egyedülálló fekete mangalica tenyészet hoztak létre. A gazdaságban gyermektáborokat és csoportos, vagy családi programokat is szerveznek. Gyermekeik pedig élvezik a szabad életet a tanya körül, igazi felfedezők, imádnak a szabadban játszani és részt vesznek az állatok gondozásában is, ha kell, ha nem ők segítenek. Az állatokkal való viszonyuk és az állatok szeretete egyedülálló. Dórit örömmel és boldogsággal tölti el, hogy gyermekei ugyanolyan szabad és élményekkel teli gyermekkort élnek meg, mint amilyen az övé is volt.

Aki állattartással foglalkozik, az bizony tudja, hogy itt nincs szabadnap, minden nap etetni és itatni, gondozni kell a jószágokat. Mindenkinek megvan a maga feladata. A gazdaság a bevételi forrásuk, de ez mellett minőségi élelmiszerrel is ellátja őket. A Brosius család számára fontos, hogy az asztalra mindig jó minőségű étel kerüljön. A farmon jelenleg dámszarvasok, gímszarvasok, ló, birkák, kecskék, libák, pulykák, csirkék, kacsák, emuk, mangalicák, lámák, kutyák, görögteknősök, gabonasikló, királypiton, indiai törpe zebu, hullámos papagáj, szakállas agáma, botsáskák, madagaszkári bütykös csótány laknak, különböző létszámban.

A sok napi teendő mellett Dóri talált magának egy olyan jellegű hobbit, ami számára a kikapcsolódást jelenti. Ez az elfoglaltság a szappankészítés. Évekkel ezelőtt kézműves szappanokat kezdett el használni, melyekkel kellően karban tudta tartani érzékeny bőrét. Mivel ezek a termékek nem találhatók meg a legtöbb bolt polcain, így egy jó minőségű szappan beszerzése nem mindig a legegyszerűbb feladat, ezért Dóri kitalálta, hogy elkészíti őket magának. A jó minőség és a tudatosság érdekében részt vett egy szappankészítő képzésen is, így mára már az egész családnak ő állítja elő a természetes alapanyagokból készült házi szappanokat. Különböző szappanöntő formákat is beszerzett, hogy az elkészült termékek változatosak és mutatósak is legyenek, a legtöbb gyógynövényt pedig saját fűszerkertjében termeli meg hozzájuk. A házi szappanok különböző bőrtípusokra készülnek. Dórinak van egy kedvenc receptje, ami nekik a legjobban bevált, így már csak azt szokta készíteni. A pálmavajat egy az egyben lehet mangalica zsírra cserélni és nem lesz tepertő illata tőle a szappan használójának. A kedvenc szappanjának alapanyagai, a kókuszvaj, a mangalicazsír, a napraforgó olaj, az oliva olaj és ezekhez adja, vagy a kecsketejet lúggal, vagy a gyógynövény főzetet lúggal, plusz ehhez jön az illóolaj. Lehet még cifrázni különféle adalék anyagokkal a szappant. Dóri szereti a természetes dolgokat, így mákot szokott tenni bele, ha dörzsis hatást szeretne elérni, illetve lehet színezni különféle agyagokkal, vagy kávéval, kakaóporral, fahéjjal, kurkumával. A szappankészítés egy nagyon kreatív hobbi, amivel az ember spórol is, mivel sokkal olcsóbb készíteni, mint megvenni, illetve közben megnyugtató tudni, hogy semmilyen káros anyaggal nem kenjük feleslegesen a bőrünket, mivel a természet adta alapanyagokból készülnek. A különböző gyógynövények nemcsak kellemes illatúak, hanem a természet gyógyító erejét is magukba foglalják.

Családjukra igazán illik Albert Schweitzer állítása, mi szerint a boldogság a siker kulcsa. Sikerült olyan életcélt és elfoglaltságot találniuk, melyet egy családként, közösen végeznek, amiben mindig van megújulás, siker és persze annyi kudarc és nehézség is, ami után érdemes mindig újabb és újabb energiát belefektetni. Dóri nem véletlenül kezdte el az agrármérnöki tanulmányait sem. Álmuk, azzal, hogy megalapították a Vad-kertet még nem ért véget. További céljaik és újabb álmaik vannak, melyek eléréhez szükség van a főiskolai végzettségre. Dórinak ez sem jelent akadályt, igazi példakép, hisz ahhoz, hogy valaki boldog és sikeres legyen, ahhoz csak az elhatározás kell, a többi majd szépen jön. Persze dolgozni kell a sikerért, de a munka általában meghozza a gyümölcsét. Az pedig, hogy valaki más és egyedi, nem úgy éli mindennapjait, ahogyan a nagytöbbség, az egyáltalán nem rossz, hisz ettől lesz a tevékenység egyedi. A lényeg, hogy amit csinálunk, abban kiteljesedjünk, boldogsággal és örömmel töltsön el. Ha ezt sikerült elérni, már sikeresek is vagyunk!

Dóri szappanjaiból összeállított bemutatót május 6-tól láthatják a Gyöngyház előterében.